ÅRSRAPPORT 2023

Endoskopiskolen for gastrointestinal endoskopi

Innhold

[Innhold 1](#_Toc168040619)

[Introduksjon 1](#_Toc168040620)

[Aktivitet i 2023 2](#_Toc168040621)

[Kurslederutdanning - status 2](#_Toc168040622)

[Kurs i 2023 – Avholdte kurs, deltagelse og evaluering 2](#_Toc168040623)

[Investeringer 3](#_Toc168040624)

[Utviklingsarbeid 2023 3](#_Toc168040625)

[Fra T1-kurs til Regional Digital Polyppkonferanse 4](#_Toc168040626)

[«Hands on» polyppektomi kurs 4](#_Toc168040627)

[Regnskap 2023 4](#_Toc168040628)

[Vedlegg 4](#_Toc168040629)

## Introduksjon

Endoskopiskolen arbeider på oppdrag fra styringsgruppen i Tarmscreeningprogrammet under ledelse av Helse Sør-Øst. Den har organisatorisk tilhørighet under Tarmscreeningseksjonen, Kreftregisteret (overført fra Oslo universitetssykehus til Folkehelseinstituttet fra 1. januar 2024 som ledd i omorganisering i helseforvaltningen). Endoskopiskolens hovedoppdrag fra 2014 har vært å kvalitetssikre utdanning av leger og sykepleiere som skal utføre koloskopier i Tarmscreeningprogrammet i Norge. Endoskopiskolens strategi og metoder for å oppnå disse målene er beskrevet i [kapittel 10 i Tarmscreeningprogrammets kvalitetsmanual](https://www.kreftregisteret.no/screening/tarmscreening/for-helsepersonell/kvalitetsmanual/kapitte-10-endoskopiskolen/), som også er publisert på [endoskopiskolen.no](http://www.endoskopiskolen.no). Endoskopiskolen driftes av leder ansatt i 20% stilling og kurskoordinator i 40% stilling ved Kreftregisteret. Leger og sykepleiere fra helseregionene jobber med utvikling og gjennomføring av kursene som finansieres via frikjøpsavtaler med foretakene. Endoskopiskolens leder er også leder av Endoskopiutvalget i Tarmscreeningprogrammet og forbereder saker til rådgivnings- og styringsgruppen.

Koloskopikvalitet er hovedsatsningsområde for Endoskopiskolen. Tall fra Gastronet viser en tendens til bedring av kvalitetsindikatorene, men fremdeles er det rom for forbedring. Av 374 skopører som registrerte i Gastronet i 2022 var det 28 skopører som hadde cøkumintubasjonsrate < 90%, 70 med polyppdeteksjonsrate < 25% og 51 skopører som hadde > 15% skopier med sterke smerter. Sykehusene må oppfylle spesifikke kvalitetskrav både på skopør og senternivå før de kan starte screening.

Hovedmålet med tarmscreening er å oppdage kreft tidlig og forebygge tarmkreft. Dette skjer ved at forstadiene (polypper) blir identifisert og komplett fjernet. Dette er en utfordring i klinisk praksis[[1]](#footnote-2) , og inkomplett fjerning vil kunne gi økt risiko for senere tarmkreft.

Endoskopiskolen lanserte derfor i 2021 TET-polyppkurset for å heve kompetansen på polypper og fjerning av slike. I 2022 startet planlegging av et nytt kurs, T1-cancer-kurs, med utvikling i løpet av 2023 og planlagt lansering våren 2024. Dette kurskonseptet ble ila 2023 erstattet av en pilotering av digital polyppkonferanse i Helse Sør-Øst. I tillegg til det overordnede oppdraget får Endoskopiskolen tilleggsoppgaver basert på behov som identifiseres i fagmiljøet.

## Aktivitet i 2023

### Kurslederutdanning - status

Senior kursledere sertifiseres i Endoskopiskolen gjennom en 6-trinns utdanningsplan for koloskopiinstruktør-utdanningen. Per desember 2023 har vi 10 senior kursledere, og 1 nyansatt kursleder som skal starte utdanningen i 2024.

For TET polyppkurset er 6 leger og 2 sykepleiere sertifisert som senior kursledere, og vi har 2 leger og 1 sykepleier i prioritert kursleder-utdanning.

### Kurs i 2023 – Avholdte kurs, deltagelse og evaluering

Koloskopiteknikk kurs (Upskill-lokalt) 5 kurs 19 deltagere

Koloskopiteknikk kurs (Upskill ifm KIK) 5 kurs 21 deltagere

Koloskopiinstruktør kurs (KIK) 5 kurs 21 deltagere

Polyppkurs for Endoskopiteamet (TET polyppkurs) 8 kurs 116 deltagere

##### Koloskopiteknikk kurs lokalt

Disse kursene er desentralisert og kursledere fra Endoskopiskolen reiser ut til foretak på invitasjon. Kursene i 2023 ble holdt på Levanger, St. Olavs hospital, Skien, Tromsø og Voss. Tilbakemelding fra lokalt ansvarlige er svært positive, og det gis uttrykk for at fordelen med disse kursene er at de når godt frem til både ledere, leger og sykepleiere. Dette gjør det lettere å legge til rette for supervisjon og opplæring i etterkant.

##### KIK og Koloskopiteknikk kurs

Det ble gjennomført 5 Koloskopiinstruktør kurs (KIK), som inkluderer 5 Koloskopiteknikk kurs/Upskill dag 1 av KIK) i 2023. Kursdeltagerne får [evalueringsskjema](http://endoskopiskolen.no/kursmateriell/) 14 dager etter kursene. Det samme skjemaet er benyttet gjennom flere år. Svarprosenten var i 2023 på ca. 70% (14/21) Fra kursdeltakerne besto tilbakemeldingene i hovedsak i, som ved tidligere år, at kurset er relevant og har god balanse mellom teori og praksis. Samt at metoden for supervisjon kan implementeres i eget foretak.

##### TET polyppkurs

TET-polypp kurset ble lansert høsten 2021. Det ble gjennomført 8 TET polyppkurs i 2023 med til sammen 116 deltagere, - 51 leger og 65 sykepleier. Det ble sendt ut [evalueringsskjema](http://endoskopiskolen.no/kursmateriell/) 14 dager etter kursene. Det samme skjemaet er benyttet siden oppstart. Skjemaet har 17 påstander og deltagerne blir bedt om å skåre i forhold til enighet i påstanden (0 er helt uenig og 100 svært enig). Svarprosenten i 2023 var på 54% (63/116). Hovedfunn: Både lege- og sykepleiergruppen ga kurset toppskår på fornøydhet med kurset og på relevans for egen yrkesgruppe.

##### Kompetanseoverføring TET polyppkurs

Endoskopiskolen gjennomførte kompetanseoverføring av TET-polyppkurset ved Svenske Endoskopiskolan i uke 37. Dette ble en suksess og skolan planlegger for å levere kurset med egne instruktører i 2024.

## Investeringer

Det er ikke gjort større investeringer i utstyr i 2023

## Utviklingsarbeid 2023

Kurspakken for KIK og Koloskopiteknikk er godt etablert og det gjøres kun små endringer og justeringer av kurset. TET polyppkurset er ferdigstilt og kurspakken fremstår som komplett.

Det er kontinuerlig behov for oppdatering og det gjøres regelmessig revisjon av innholdet.

### Fra T1-kurs til Regional Digital Polyppkonferanse

Opprinnelig var planen å sette sammen en tverrfaglig gruppe for å lansere et T1-kurs med mål om å etablere riktig bruk av endoskopisk organbevarende behandling av avanserte polypper. Et felles kurs for gastroenterologer og gastrokirurger med strukturert gjennomgang av hvilke lesjoner som kan vurderes for endoskopisk behandling og hvilke lesjoner som bør behandles kirurgisk.

Etter SADE-møte i Bergen og dialog med fagmiljøet, ble det besluttet å heller fasilitere etablering av en regional digital polyppkonferanse, etter modell fra Sahlgrenska i Sverige. Dette resulterte i pilotering og opprettelse av en regional polyppkonferanse Helse Sør-Øst, med oppstart september 2023. Dette har blitt en ukentlig digital møteplass for endoskopører, med diskusjonsforum for komplekse kolorektale lesjoner. Endoskopiskolens rolle er å bidra til etablering og organisering av disse møtene og videre å bidra til evaluering.

Det er i Helse Vest etablert tilsvarende møte i Bergen, og i Stavanger skal det etableres våren 2024. Endoskopiskolen jobber med å få på plass dette i alle regioner.

### «Hands on» polyppektomi kurs

Det er i 2023 startet arbeid med å utvikle et Hands on polyppektomi kurs. Det planlegges for pilotering våren 2024, ved å bygge videre på Koloskopiteknikk kurset som gjennomføres lokalt.

## Regnskap 2023

Kursporteføljen er blitt gjennomført som planlagt og vi har holdt oss godt innenfor budsjettrammene.

Kreftregisteret, 30. mai 2024

## Vedlegg

Vedlegg 1: [Regnskap og budsjett](file://int-fil-001/Home/stlb/My%20Documents/Vedlegg%20årsrapport%20Endoskopiskolen/V5_Budsjett%20og%20regnskap_vedlegg%205.docx)

1. Pedersen IB, Bretthauer M, Kalager M, Løberg M, Hoff G, Matapour S, Hugin S, Frigstad SO, Seip B, Kleist BA, Løvdal L, Botteri E, Holme Ø. Incomplete endoscopic resection of colorectal polyps: a prospective quality assurance study. Endoscopy. 2021 Apr;53(4):383-391. doi: 10.1055/a-1243-0379. Epub 2020 Sep 22. PMID: 32961579. [↑](#footnote-ref-2)